Anton Baláž

Anton Baláž (* 20. september 1943, Lehota pod Vtáčnikom) je slovenský prozaik, televízny a filmový scenárista, rozhlasový dramatik a publicista.

 Životopis 
Narodil sa v banícko-robotníckej rodine. Dva roku študoval na Strednom odbornom učilišti spojov v Košiciach. V Prievidzi si spravil večerne maturitu. V rokoch 19651970 navštevoval Filozofickú fakultu Univerzity Komenského v Bratislave, odbor publicistika. V rokoch 19701990 pôsobil ako redaktor, neskôr šéfredaktor spoločenského týždenníka Sloboda. Po novembri 1989 bol šéfredaktorom Slovenského denníka a prvým predsedom Slovenského syndikátu novinárov. Pôsobil ako hovorca Kresťanskodemokratickej únie. Od februára 1993 do januára 1995 pracoval v Kancelárii prezidenta SR. V rokoch 19962008 zastával funkciu vedúceho oddelenia a zástupcu riaditeľa v Literárnom informačnom centre, neskôr ako riaditeľ v Mediálnom informačnom centre. V súčasnosti je na dôchodku. Žije v Hrašnom.

 Tvorba 
Svoju prvú poviedku uverejnil už v roku 1970 v časopise Mladá tvorba, no prvý román mu vyšiel až v roku 1977. Po zošrotovaní debutu Bohovia ročných období oficiálne vstúpil do literatúry historickými románmi Sen pivníc a Tiene minulosti. Vo svojich dielach sa zaoberá spoločenskými problémami, (Skleníková Venuša, Tu musíš žiť), vykresľuje obraz posledných rokov totalitného režimu (Chirurgický dekameron), no pre jeho neskoršiu tvorbu je tiež charakteristické groteskné a fantastické vnímanie reality (Hijó, kone Stalinove!, Kronika šťastných zajtrajškov, Tábor padlých žien). V druhej polovici 90. rokov nachádza pre svoju tvorbu novú tematickú oblasť: holokaust slovenskej židovskej komunity a povojnové osudy tých židov, ktorí prežili nemecké vyhladzovacie tábory a snažia sa nájsť nový zmysel života (Trhlina, Oživovanie, Ofélia nie je mŕtva, Krajina zabudnutia). V roku 2003 znova vyšla jeho prozaická prvotina Bohovia ročných období, ktorá aj s odstupom troch desaťročí od prvého vydania pôsobí ako autentická výpoveď o živote vtedajšej mladej generácie. Jeho diela boli preložené do češtiny, nemčiny, poľštiny a ukrajinčiny.

 Ocenenia 
 Za román Tu musíš žiť získal Cenu Zväzu slovenských spisovateľov (1983)
 Za rozhlasové hry Žiť bez Adama, V hlbokom snehu vašej pamäti a Trhlina získal ceny a prémie na domácich i zahraničných festivaloch rozhlasových hier
 V roku 2008 mu prezident Ivan Gašparovič prepožičal štátne vyznamenanie Rad Ľudovíta Štúra II. triedy.
 V roku 2019 si prevzal Cenu ministerky kultúry SR za celoživotné literárne a publicistické dielo

 Dielo 
 Próza 

1971 – Bohovia ročných období, zošrotované vydanie
1977 – Sen pivníc, román o SNP
1978 – Tiene minulosti, román o spoločenských zmenách
1980 – Skleníková Venuša, román o ekológii
1983 – Tu musíš žiť, román o ľuďoch spätých s chemickou továrňou
1989 – Chirurgický dekameron, román z nemocničného prostredia
1992 – Hijó, kone Stalinove, román s tematikou povojnového združstevňovania
1993 – Tábor padlých žien, román z obdobia „budovania socializmu“
1995 – Kým žiješ, miluj, román
1997 – Kronika šťastnejších zajtrajškov, groteskne poňatá téma povojnových rokov
1998 – Penelopin návrat, román zo súčasnosti
2000 – Krajina zabudnutia
2003 – Bohovia ročných období, obnovené vydanie z roku 1971
2004 – Nežná volavka
2019 – Dva slovenské osudy. Špitzer – Mach

 Próza pre mládež 
 1986 – Kreslo pre dvoch, román

 Literatúra faktu 
 2007 – Hriešna Vydrica
 2010 - Transporty nádeje

 Ďalšia literatúra 
 2007 – Ladislav Hanus (19071994) - Symbol slovenskej kultúrnosti, Literárne informačné centrum Bratislava, Vydavateľstvo Michala Vaška

 Rozhlasové hry 
 Žiť bez Adama (1982)
 V hlbokom snehu vašej pamäti (1984)
 Trhlina (1994)
 Tajná spoveď Fera Kukáča (1996)
 Oživovanie (1999)
 Ofélia nie je mŕtva (2003)

 Referencie 

 Externé odkazy 
 Osobnosti.sk - Anton Baláž


Kategória:Slovenskí spisovatelia
Kategória:Slovenskí prozaici
Kategória:Slovenskí spisovatelia pre deti a mládež
Kategória:Slovenskí publicisti
Kategória:Slovenskí dramatici
Kategória:Slovenskí filmoví scenáristi
Kategória:Slovenskí televízni scenáristi
Kategória:Šéfredaktori periodík na Slovensku
Kategória:Pracovníci Kancelárie prezidenta Slovenskej republiky
Kategória:Držitelia Radu Ľudovíta Štúra II. triedy
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Lehoty pod Vtáčnikom